อิฐก้อนหนึ่ง

✨  **เพลง : อิฐก้อนหนึ่ง**

* **อัลบั้ม :** *นอกชาน (2543)*
* **คำร้อง :** ประภาส ชลศรานนท์
* **ทำนอง :** สุรชัย บุญแต่ง
* **เรียบเรียง :** สุรชัย บุญแต่ง
* **ขับร้อง :** วัชระ ปานเอี่ยม, เกียรติศักดิ์ เวทีวุฒาจารย์
* **บันทึกเสียง :** ธันเดอร์ สตูดิโอ, บิ๊ก สตูดิโอ
* **เจ้าของลิขสิทธิ์ :** กองทุนเฉลียง

## **ที่มาของเพลง**

* *ดูรายละเอียดเพิ่มเติมได้ที่ : พ.ศ. 2537 – 2543*

บันทึกเสียงครั้งแรก โดยเฉลียง และเหล่าน้องพี่ศิษย์เก่าสถาปัตย์ เพื่อใช้ในงานรวมมิตรให้มัน

เพลงนี้มันเกิดขึ้นตอนที่ศิษย์เก่าชาวสถาปัตย์รวมตัวกันเพื่อจัดการแสดงหาเงินมาสนับสนุนอุปกรณ์การเรียนการสอนที่คณะ การแสดงครั้งนั้นใช้ชื่อว่า ”รวมมิตร ให้มัน” เหล่าบรรดาซูโม่มากับเกือบครบ วงเฉลียงที่เป็นศิษย์เก่าคณะฯ ก็ไปร่วมกับเขาด้วย พี่ตู้ จรัสพงศ์ ซึ่งเป็นหัวหน้าในด้านการแสดงครั้งนั้นบอกกับผมว่าอยากได้เพลงสักเพลงเพื่ออธิบาย theme ของเรื่อง ตอนนั้นผมเห็นบทที่พี่ตู้เขียนมา บ้างแล้ว มันเป็นเรื่องราวเหมือนจะล้อเลียนสภา บทค่อนข้างแรง คือตลกน่ะตลกอยู่ แต่มันเสียดสีสภาพบ้านเมืองด้วย มีอยู่สองสามประโยคที่ผมชอบ รู้สึกจะพูดทำนองว่า เพราะเรามัวแต่มักง่ายกันไปหมด ประเทศเราเลยเป็นอย่างนี้
พอผมคิดเรื่องออกว่าผมจะเขียนเพลงไปทางไหน ผมก็บอกพี่ตู้ไปว่า ผมจะแต่งเพลงที่พูดถึงประเด็นปลุกให้คนอย่ายอมให้กับความมักง่าย แต่ผมจะเขียนผ่านคำประเภทปรากฏการณ์ทางธรรมชาตินะ ผมถนัดอย่างนั้น ไม่ถนัดเขียนเสียดสีตรงๆ พี่ตู้ก็เห็นดีด้วย
พอกลับมานั่งเขียน ทีแรกว่าจะเขียนเกี่ยวกับการต่อสู้กับธรรมชาติ โดยให้ลมพายุ แดดร้อน เป็นอุปสรรคที่เราต้องสู้ พอคิดถึงลมถึงแดด อยู่ดีๆ ผมกลับไม่คิดถึงคน ผมไพล่ไปคิดถึงตัวสถาปัตยกรรม ตัวตึก ตัวบ้านที่ทนฝนทนแดดขึ้นมา
แล้วผมก็เจอคำว่าอิฐ
**พอได้คำว่าอิฐ ผมก็รู้ว่าเพลงนี้น่าจะสมบูรณ์แล้ว**

ผมไปเดินเล่นกินไอติมเลย คืนนี้ผมจะกลับมาเขียนเพลงอิฐให้เสร็จ แม้จะมีสองเรื่องอยู่ในเพลง เรื่องแรกคือการปลุกใจให้อย่ากลัวอุปสรรค อย่ายอมให้กับความมักง่าย กับเรื่องที่สองเรื่องของอิฐสองประเภท คืออิฐที่ถูกวางทิ้งกับอิฐที่ถูกนำมาเรียงตัวสร้างบ้าน สร้างสิ่งมหัศจรรย์ของโลก แต่ทั้งสองเรื่องกลับโยงผูกกันอย่างสนิท นานแล้วที่ผมไม่ได้เขียนเพลงสองพล็อตในเพลงเดียวกัน เพราะเขียนก็ยาก ฟังก็ยาก แต่เพลงนี้ไม่เป็นอย่างนั้น
เพลงอิฐก้อนหนึ่งนี้ เฉลียงร้องบันทึกเสียงเป็นวงแรก แล้วก็นำมาให้นักแสดงศิษย์เก่าสถาปัตย์ร้องเป็นฟีนาเล่ในตอนจบของการแสดงด้วย
มีคนลอกข้อความในเว็บไซต์แห่งหนึ่งของชาวสถาปัตย์มาให้ผมดู เขาเขียนว่า “เป็นอีกเพลงที่ทำให้พวกสถาปัตย์หลายคนหันมาถามตัวเองมากขึ้น ความรู้สึกเก่าๆ ที่อาจหลงลืมไป ลืมเรื่องจรรยาบรรณ เรื่องสำนึกในอาชีพ ฯลฯ มันหวนกลับมาเหมือนจะถามว่า เราน่าจะทำอะไรดีๆ ให้สังคมบ้าง” ไม่รู้สิ ผมไม่คิดว่าเพียงแต่ ชาวสถาปัตย์หรอกที่คิด ปัญญาชนทุกคนที่ฟังเพลงนี้ ผมว่าถ้าไม่เข้าข้างตัวเองเกินไป ทุกคนก็ต้องคิด ทั้งเรื่องคุณค่าของตัวเอง กับเรื่องการต่อสู้กับความมักง่ายของตัวเองและผู้คน
บางทีผมฟังเพลงนี้แล้วผมก็คิด เราเรียนอะไรมา จะทำอาชีพอะไรก็ตาม ทุกคนมีส่วนสร้างบ้านสร้างเมือง ทุกคนเป็นอิฐ เราอยากเป็นอิฐก้อนไหน คำว่าบ้านเมืองมันมีความหมายมากกว่าแค่ตึกรามบ้านช่อง ผู้พิพากษาก็ต้องสร้างเมืองด้วยตาชั่งของตัวเอง คนเป็นครูก็ต้องสร้างเมืองด้วยชอล์กของตัวเอง อันที่จริงเราต้องพูดถึงขนาดว่า ใครกวาดถนนก็จงสร้างเมืองด้วยไม้กวาดของตัวเอง

## **ประวัติการบันทึกเสียง**

* **บันทึกเสียงครั้งที่ 1 เพื่อเป็นเพลงประกอบการแสดง “รวมมิตรให้มัน” ของชาวสถาปัตย์ จุฬาฯ**
	+ **ร้องโดย** เฉลียง และชาวศิษย์เก่าสถาปัตย์ จุฬาฯ

* **บันทึกเสียงครั้งที่ 2 อัลบั้ม นอกชาน**
	+ **ร้องโดย** เฉลียง
	+ **เรียบเรียง** สุระชัย บุญแต่ง

* **บันทึกเสียงครั้งที่ 3 รายการคุณพระช่วย ช่วงคุณพระโชว์ ตอนอิฐ, อัลบั้มเปลี่ยนฉาก**
	+ **ร้องโดย** บี พีระพัฒน์ เถรว่อง และ กลุ่มนักร้องจากซียูแบนด์
	+ **บรรเลงโดย** วงคุณพระช่วงออเคสตรา
	+ **เรียบเรียง** จักรพัฒน์ เอี่ยมหนุน

* **บันทึกเสียงครั้งที่ 4 บันทึกการแสดงสดคอนเสิร์ตเพลงแบบประภาส**
	+ **ร้องโดย** บี พีระพัฒน์ เถรว่อง

* **บันทึกเสียงครั้งที่ 5 บันทึกการแสดงสดคอนเสิร์ตเพลงประภาส 3**
	+ **ร้องโดย** อาทิวราห์ คงมาลัย (ตูน บอดี้สแลม)

## **แหล่งข้อมูลอื่น**

* ***อิฐก้อนหนึ่ง*** ทางเว็บไซต์ prapas.com
* ***อิฐก้อนหนึ่ง* ทาง YouTube Music**
* https://www.chaliang.com/new/prakod\_woodstory1.html